Извештај

Пројекат **„Охрабрење – Програм подршке за породице у ризику од издвајања детета из породице“** се на територији општине Гаџин Хан спроводио од августа 2021. године до краја априла 2022. године, са циљем обезбеђивања свеобухватне подршке породицама у ризику од издвајања деце, као и да стекну знања и вештине да адекватно брину о својој деци. Крајњи циљ је осамостаљивање како би се омогућио останак деце у биолошкој породици.Локална самоуправа је реализацију услуге финансирала из средстава донације Swiss PRO програма, а као реализатор овог вида подршке породицама је изабрана Фондацја СОС Дечија села Србија.

Центар за социјални рад Гаџин Хан је партнер на пројекту и координатор активности креирања и доношења Плана развоја услуге социјалне заштите, надзора и подршке Фондацији СОС Дечија села Србије, која је спроводила ову услугу.

Представници Центра за социјални рад Гаџин Хан су заједно са сарадницима на пројекту (Основна школа „Витко и Света“, Предшколска установа „Прва радост“, Црвени крст Гаџин Хан, Дом здравља Гаџин Хан и Центар за породични смештај и усвојење Ниш),представницима Општине и Фондације СОС Дечија села Србије учествовали на неколико састанака у периоду од септембра до децембра 2021. године, са циљем утврђивања услова реализације иновативне услуге социјалне заштите, дефинисања форме и оквира планског документа „План развоја локалних услуга социјалне заштите општине Гаџин Хан“, као и усклађивања података за потребе реализације активности поменутог Плана. Дана 15.12.2021. године је Центар за социјални рад учествовао на јавној расправи о нацрту Плана развоја услуга социјалне заштите у општини Гаџин Хан за период од 2021 – 2023. године, који је усвојен,између осталог и захваљујући пројекту „Охрабрење – Програм подршке за породице у ризику од издвајања детета из породице“. Најзад, Центар за социјални рад је присуствовао и завршној конференцији, на којој су представљени резултати пројекта.

Улога Центра за социјални рад је била селекција корисника, упућивање на пружање подршке, заједнички рад на јачању капацитета породице. Центар је допринео реализацији пројекта кроз стављање на располагање људских и техничких ресурса. Осим тога, Центар за социјални рад Гаџин Хан је обављао редован оперативни и административни мониторинг имплементације програма. Оперативни мониторинг је обављан кроз повремено праћење реализације услуге на терену, обиласке корисника и консултације са пружаоцима услуге тј. Фондацији СОС Дечија села Србија. Административни мониторинг је обављан кроз анализу података о укљученим породицама, анализу извештаја пружаоца услуге и предлагање евентуалних измена. Састанци између представника Центра за социјални рад Гаџин Хан и сараднице за рад са породицама и едукатора из Фондације СОС Дечија села Србија су одржавани неколико пута месечно, а телефонски контакти су одржавани више пута недељно.

У услугу јачања породице је, као што је и предвиђено пројектом,било укључено 20 породица са територије општине Гаџин Хан и то 45 деце, 35 одраслих особа и 3 младе особе.Од укупног броја породица, њих 60% је припадало средњем ризику од издвајања деце, 20% високом и 20% ниском ризику, што је дефинисано у складу са стандардима Фондације СОС Дечија села, а на основу процена сарадника на терену.Фактори ризика су се тицали ниских родитељских капацитета, ниског социо-економског статуса, нарушених породичних односа и породичне структуре, болести родитеља/деце, ниског образовног статуса родитеља, недостатка ресурса у заједници и слично. Центар за социјални рад Гаџин Хан је на коришћење услуге упутио укупно 10 породица, Предшколска установа „Прва радост“ Гаџин Хан 5 породица, Основна школа „Витко и Света“ Гаџин Хан 4 породице и једна породица је била упућена од стране Центра за породични смештај и усвојење Ниш.

На основу месечних извештаја, које је сарадница за рад са породицама редовно подносила Центру за социјални рад Гаџин Хан, увиђа се да је од почетка септембра 2021. па све до краја априла 2022. укупно реализована 201 кућна посета, током којих је пружан саветодавни рад на терену. Обављено је 536 телефонских разговора са корисницима у циљу саветовања и подршке. Породице (родитељи/деца и млади) су 138 пута посетиле просторије Фондације СОС дечија села у циљу добијања подршке и консултација.

Регуларно су обављане кућне посете породицама,са циљем пружања психосоцијалне и саветодавне подршке родитељима и деци, а у складу са прописаним мерама превенције од КОВИД 19 инфекције. Обављани су разговори о родитељству, васпитању, породичној интеракцији, комуникацији између родитеља и деце, као и између деце међусобно, социјалним односима и слично. Саветодавно се радило у областима јачања родитељских вештина, оснаживања родитеља да се запосле, промовисања здравих видова комуникације у породици, промовисања здравих животних стилова и хигијенских навика, начела правилног раста и развоја деце, разумевања развојних, едукативних, здравствених потреба деце, поштовања дечијих права, позитивног дисциплиновања, одређивања граница, структурисања слободног времена и слично. Подршка породицама је пружена и у домену њиховог оснаживања да самостално користе расположиве услуге и подршку у локалној заједници.

Едукатор је пружао индивидуалну и групну едукативну подршку (помоћ око припреме за писмене задатке, израде домаћих задатака из различитих предмета, саветовање по питању метода ефикасног учења, управљања временом, вежбања памћења и читања, помоћ деци при припреми мале матуре, мотивисање родитеља да схвате важност образовања деце, мотивисање деце за наставком школовања, саветовање приликом преласка на ванредно школовање, саветовање око припреме тестова за вожњу и слично). Успостављена је исарадња едукатора са учитељима и наставницима и заједнички се радило на идентификовању образовних потреба деце,Кроз едукативну подршку је прошло 36деце,која су континуирано добијала овај вид подршке. Интензивно се радило на изградњи адекватног система подршке за социјализацију деце, као и увећању образовних потенцијала деце. Родитељима је пружена помоћ да увећају знања о коришћењу информационо комуникационих технологија за праћење онлајн наставе.

За децу нижих и виших разреда Основне школе „Витко и Света“ су одржане новогодишња, пролећна и ускршња радионица, радионица са темом превенција оболевања од коронавируса, заштите људских права и једнакости, а такође је одржано и предавање ученицима осмог разреда о професионалној оријентацији. Све радионице су биле едукативно-креативног карактера и водили су их сарадница за рад са породицама и едукатор. Одржано је предавање за родитеље на тему заштите од коронавируса од стране епидемиолога Института за јавно здравље из Ниша, као и симулација интервјуа за посао у организацији Фондације СОС Дечија села Србије и компаније DHL. Такође, у организацији СОС Дечија села Србије, родитељи деце предшколског узраста су присуствовали предавању логопеда, а које се односило на припрему деце за полазак у школу.

Породицама је такође пружена и материјална подршка. Све породице су децембра 2021. год добиле средства за дезинфекцију и заштиту од инфекције узроковане вирусом COVID-19, као и лекове и витаминске суплементе.Свим укљученим породицама обезбеђени су пакети хране, одеће, школског прибора, играчака, новогодишњих пакетића, детерџента за прање веша, козметике, што је умногоме утицало на побољшање квалитета живота породица.

Развијана су партнерства са другим установама и организацијама, како би се што боље остварила права корисника. Школа је посебно помогла тиме што је обезбедила простор за обављање бројних групних активности, едукативне подршке, предавања... Општинска управа је обезбедила канцеларијски простор и намештај за рад сараднице за рад са породицама и едукатора.

На крају реализације програма подршке, Центар за социјални рад Гаџин Хан је у партнерству са Фондацијом СОС Дечија села Србија спровео **функционалну евалуацију**, како би проценио у којој мери су корисници услуга (деца и родитељи), али и партнерске организације и сарадници који су учествовали у реализацији програма подршке задовољни обезбеђеном подршком и сарадњом са пружаоцима услуге Јачање породице. Захваљујући евалуацији услуге, добијени су резултати који се наводе у наставку, а који показују да постоји оправданост реализације ове услуге на територији општине Гаџин Хан, као и потреба за наставком спровођења ове услуге. Захваљујући евалуацији услуге, добијени су значајни резултатикоји показују да постоји оправданост реализације ове услуге на територији општине Гаџин Хан, као и потреба за наставком спровођења услуге.

1. Деца и родитељи процењују да се ради о услузи која је за њих од великог значаја. Деца су задовољна подршком коју су добили од сараднице за рад са породицама. Запослене у Фондацији СОС препознају као особу од поверења и извештавају да, од када су укључени у услугу, имају боље слагање са члановима породице, бољи школски успех, као и да се боље слажу са вршњацима. Родитељи препознају значај подршке коју добијају кроз услугу, а као најзначајније аспекте подршке су препознали едукативну, саветодавну и материјалну подршку.Чак су испитаници истакли и потребу да се контакти са сарадницом и едукатором у вези са подршком одржавају чешће од оног што је предвиђено програмом подршке. Ово може указати на потребу деце и породица за наставком подршке која је овим породицама драгоцена.. Родитељи сматрају да би било корисно у наредном периоду омогућити наставак едукативних предавања за родитеље и децу, едукативне подршке, као и организовање различитих других садржаја подстицајних за децу и породице. И код родитеља је препознат аспект изграђеног односа поверења са представницима Фондације СОС Дечија села Србија и препознат је значај подршке коју добијају од њих. Родитељи увиђају да постоје позитивне промене у домену родитељских вештина, као и да су деца унапредила школски успех, али и да су се догодиле позитивне промене на плану социјализације деце. Свега два испитаника су указала на позитивне промене услед добијене материјалне подршке, што може указати на већи значај психо-социјалне и едукативне подршке.
2. Представници партнерских институција у локалној заједници су препознали квалитет, значај и потребу услуге у општини Гаџин Хан. Представници партнерских институција сматрају да је значајно успоставити интензивну сарадњу са Фондацијом СОС Дечија села Србије, организовати више предавања, семинара, повећати видљивост услуге, као и обезбедити даљи континуиран рад са угроженим породицама. Као највећи значај ове услуге препознају пружање подршке породици са различитих аспеката, реализацију услуге на терену кроз кућне посете, едукативну подршку, индивидуални и групни рад са децом и родитељима, психо-социјалну подршку, као и ширење мреже са другим организацијама.

Треба имати у виду чињеницу да је општина Гаџин Хан претежно насељена старачком и средовечном популацијом, као и да је из године у годину присутан континуиран пад новорођене деце. Поред тога, на територији општине не постоје организације и услуге које пружају подршку породицама са децом, а нарочито не оне које се баве породицама у ризику од издвајања деце. Имајући то у виду може се закључити да је услуга „Јачање породице“ потребна и сврсисходна и да би било значајно обезбедити наставак њене реализације у наредном периоду. Посебно је значајно нагласити да се подршка породици доминантно реализује у дому, њиховом породичном окружењу у коме живе, што је посебно важно за територију општине Гаџин Хан, која је доста разуђена и нема у довољној мери развијен локални јавни саобраћај. Овоме додатно доприноси и чињеница да су породице које су укључене у услугу неретко из маргинализоване популације, која је често дискриминисана и искључена из шире друштвене заједнице, тако да је разумљив значај индивидуалне и групне стручне подршке коју добијају кроз ову услугу.

На крају, важно је истаћи да ни у једној од 20 породица није дошло до издвајања деце током трајања пројекта, а евалуација показује да је дошло до побољшања вештина родитеља да брину о деци, да је дошло до унапређења школских постигнућа и радних навика код деце, да је материјална подршка допринела бољем квалитету живота породица, као и да је повезаност са институцијама на локалу омогућила боље остваривање права ових породица. Из наведених разлога препоручује се наставак реализације ове услуге у обиму у коме је и до сада обезбеђивана на територији Општине Гаџин Хан, јер се ради о подршци од значаја за очување структуре и функција породице, као основног носиоца друштва и локалне заједнице.

У Гаџином Хану, дана \_\_\_\_\_\_\_\_\_\_\_

Јадранка Илић, социјални радник \_\_\_\_\_\_\_\_\_\_\_\_\_\_\_\_\_\_\_\_\_